
ПРЕССЪОБЩЕНИЕ
21 септември 2011 г.

Управителят на БНБ Иван Искров ще участва в Годишната
среща на Борда на гуверньорите на МВФ и групата на Световната банка във Вашингтон
Управителят на Българската народна банка Иван Искров ще участва в  започващата на 23 септември във Вашингтон Годишна среща на Борда на гуверньорите на Международния валутен фонд и групата на Световната банка. В делегацията ни, ръководена от г-н Искров, който е и гуверньор за България в МВФ, са подуправителят на БНБ Калин Христов и заместник-министърът на финансите Боряна Пенчева.

Българската делегация ще се срещне с първия заместник-управляващ директор на МВФ Дейвид Липтън, както и с изпълнителния директор за Холандската група в МВФ Аге Бакер и с директора на Европейския департамент в МВФ Антонио Боргес. Ще бъдат проведени и срещи с ръководството на групата на Световната банка.

Във фокуса на дискусиите в рамките на Годишната среща ще бъдат двустранните отношения, както и състоянието на световната икономика и основните предизвикателства пред нея – държавните дългове, реформите на финансовия сектор и глобалното сътрудничество. 

